ΑΠΟΦΑΣΗ ΤΟΥ ΣΥΜΒΟΥΛΙΟΥ της 19ης Σεπτεμβρίου 1978 περί των δραστηριοτήτων ορισμένων τρίτων χωρών στον τομέα των θαλασσίων μεταφορών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 84 παράγραφος 2,

το σχέδιο αποφάσεως που υποβλήθηκε από την Επιτροπή,

τη γνώμη της Συνελεύσεως(1),

τη γνώμη της Οικονομικής και Κοινωνικής Επιτροπής(2),

Εκτιμώντας:

ότι πρέπει να καθιερωθούν συστήματα πληροφορήσεως που να επιτρέπουν στα όργανα της Κοινότητος να ενημερώνονται για τις δραστηριότητες των πλοίων τρίτων χωρών των οποίων οι ενέργειες είναι επιβλαβείς για τα ναυτιλιακά συμφέροντα των Κρατών μελών, ιδιαίτερα όταν αυτές οι δραστηριότητες εμποδίζουν την ανταγωνιστική συμμετοχή των εμπορικών στόλων των Κρατών μελών στο διεθνές θαλάσσιο εμπόριο- ότι αυτά τα συστήματα πληροφορήσεως πρέπει επίσης να διευκολύνουν τις διαβουλεύσεις σε κοινοτικό επίπεδο-

ότι είναι σκόπιμο να παρασχεθεί η δυνατότητα για τη λήψη των αναγκαίων μέτρων, σε κοινοτικό επίπεδο, ώστε να επιτρέπεται στα Κράτη μέλη να λαμβάνουν από κοινού αντίμετρα κατά των ενεργειών ορισμένων τρίτων χωρών στον τομέα των θαλασσίων μεταφορών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Κάθε Κράτος μέλος λαμβάνει όλα τα απαραίτητα μέτρα για την καθιέρωση ενός συστήματος που να του επιτρέπει τη συλλογή πληροφοριών για τις δραστηριότητες των εμπορικών στόλων των τρίτων χωρών, των οποίων οι πρακτικές βλάπτουν τα ναυτιλιακά συμφέροντα των Κρατών μελών και ειδικότερα εφ' όσον οι δραστηριότητες αυτές εμποδίζουν την ανταγωνιστική συμμετοχή των εμπορικών στόλων των Κρατών μελών στο διεθνές θαλάσσιο εμπόριο.

2. Το σύστημα αυτό πρέπει να παρέχει τη δυνατότητα σε κάθε Κράτος μέλος να συλλέγει, εφ' όσον είναι αναγκαίο για την επίτευξη των αντικειμενικών σκοπών που αναφέρονται στην παράγραφο 1, πληροφορίες για:

- την ποιότητα των προσφερόμενων υπηρεσιών στον τομέα των θαλασσίων μεταφορών,

- τη φύση, τον όγκο, την αξία, την καταγωγή και τον προορισμό των εμπορευμάτων που φορτώνονται ή εκφορτώνονται στα ενδιαφερόμενα Κράτη μέλη από τα πλοία με τα οποία παρέχονται οι υπηρεσίες αυτές, και

- το ύψος των ναύλων που επιβάλλονται για τις υπηρεσίες αυτές.

Άρθρο 2

1. Το Συμβούλιο καθορίζει ομόφωνα τις τρίτες χώρες για τον εμπορικό στόλο των οποίων θα εφαρμοσθεί το σύστημα πληροφορήσεως.

2. Η απόφαση που αναφέρεται στην παράγραφο 1 πρέπει να καθορίζει το είδος της εμπορικής ναυτιλίας ως προς την οποία θα εφαρμοσθεί το σύστημα πληροφορήσεως, την ημερομηνία καθιερώσεώς του, τα διαστήματα κατά τα οποία θα παρέχονται οι πληροφορίες, καθώς και ποιες από τις πληροφορίες που αναφέρονται στο άρθρο 1 θα συλλέγονται.

3. Κάθε Κράτος μέλος διαβιβάζει στην Επιτροπή, περιοδικά ή κατόπιν αιτήσεώς της, τις πληροφορίες που συγκεντρώθηκαν βάσει του συστήματος πληροφορήσεως που εφαρμόζει.

4. Η Επιτροπή συγκρίνει τις πληροφορίες για το σύνολο της Κοινότητος. Το άρθρο 4 της αποφάσεως 77/587/ΕΟΚ του Συμβουλίου της 13ης Σεπτεμβρίου 1977, με το οποίο καθιερώνεται διαδικασία διαβουλεύσεων στα πλαίσια των θαλασσίων μεταφορών καθώς και της δραστηριότητας των διεθνών οργανισμών(3) σε θέματα ναυτιλιακά, εφαρμόζεται επ' αυτών των πληροφοριών.

Άρθρο 3

Τα Κράτη μέλη και η Επιτροπή εξετάζουν τακτικά, στα πλαίσια της διαδικασίας διαβουλεύσεων που καθιερώθηκε με την απόφαση 77/587/ΕΟΚ και βάσει, μεταξύ άλλων, των πληροφοριών που συγκεντρώθηκαν με το σύστημα πληροφορήσεως που αναφέρεται στο άρθρο 1, τις δραστηριότητες των στόλων των τρίτων χωρών που καθορίζονται στις αποφάσεις που αναφέρονται στο άρθρο 2.

Άρθρο 4

Το Συμβούλιο δύναται να αποφασίζει ομόφωνα ότι τα Κράτη μέλη θα εφαρμόζουν από κοινού, στα πλαίσια των σχέσεών τους με τρίτη χώρα ή με ομάδα τρίτων χωρών, που καθορίζονται με την απόφαση που αναφέρεται στο άρθρο 2, τα κατάλληλα αντίμετρα, που αποτελούν μέρος της εθνικής τους νομοθεσίας.

Άρθρο 5

Τα Κράτη μέλη διατηρούν το δικαίωμα να εφαρμόζουν μονομερώς τα εθνικά τους συστήματα πληροφορήσεως και αντιμέτρων.

Άρθρο 6

Τα Κράτη μέλη εκδίδουν το ταχύτερο δυνατόν και το αργότερο την 31η Δεκεμβρίου 1978, κατόπιν διαβουλεύσεως με την Επιτροπή, τις απαραίτητες νομοθετικές, κανονιστικές και διοικητικές διατάξεις για την εκτέλεση της αποφάσεως αυτής.

Άρθρο 7

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 19 Σεπτεμβρίου 1978.

Για το Συμβούλιο

Ο Πρόεδρος

H.-D. GENSCHER

(1) ΕΕ αριθ. Α 131 της 5. 6. 1978, σ. 40.

(2) Γνώμη που διατυπώθηκε την 1η Ιουνίου 1978 (δεν έχει δημοσιευθεί ακόμη στην Επίσημη Εφημερίδα).

(3) ΕΕ αριθ. Ν 239 της 17. 9. 1977, σ. 23.